રિઝર્વ બેંકના ગવર્નર રઘુરામ રાજન એનડીએના વર્તમાન શાસનમાં કદાચ સૌથી વધુ દુઃખી આત્મા હશે. હમણાં સરકારે તેમની પાંખો કાપવાના પ્રયાસ સમાન એક પગલું લીધું છે. સરકારે છ સભ્યોની એક મોનિટરી પૉલિસી કમિટી (એમપીસી)ની રચના કરી છે. આ સમિતિનું કામ મુખ્યત્વે રિઝર્વ બેંકની વ્યાજદરની નીતિ નક્કી કરવાનું રહેશે. અત્યાર સુધી આ વ્યાજદર નક્કી કરવાની જવાબદારી સંપૂર્ણપણે રિઝર્વ બેંકના ગવર્નરની રહેતી હતી. હવે એ કામ આ સમિતિ દ્વારા થશે. આ પગલાંને રિઝર્વ બેંકના નિર્ણયોમાં સરકારની દખલ તરીકે જોવામાં આવે છે.